Gandia activa el servei de Policia de Barri per les vesprades per a millorar la convivència i augmentar la seguretat
15 octubre 2024

## Gandia activa el servei de Policia de Barri per les vesprades per a millorar la convivència i augmentar la seguretat15 octubre 2024Última actualització: 15 octubre 2024

![](../gestion/img/0905dc1d0fd8e9075235ed852e9929a5bfb620190586897b9047b2e6bcf8c7f2.jpg)  
  

La regidora delegada de Protecció, Seguretat Ciutadana i Convivència, **Lydia Morant**, i el comissari principal i cap de la Policia Local de Gandia, **José Martínez Espasa**, han comparegut hui en roda de premsa per a informar de la reorganització de la plantilla.  
  
Tal com ha explicat Morant, l'objectiu d'aquesta reorganització és "_millorar la capacitat de resposta en els barris i estar més prop dels ciutadans, ateses les necessitats de convivència i seguretat de manera més efectiva_".  
Un dels canvis més destacats és el reforç de la Unitat de Proximitat que exercirà la seua activitat a les vesprades. Aquests agents atendran situacions com el soroll als parcs, l'incivisme relacionat amb mascotes, i la recollida de mobles vells abandonats a la via pública. L'edil ha destacat l'important increment d'aquesta unitat que passa de tindre 4 a 12 efectius.  
  
Quant als motius d'aquesta decisió, la responsable de seguretat ha informat que, d'una banda, es busca millorar la qualitat del servei que s'ofereix als ciutadans, optimitzant els recursos policials per a atendre millor els problemes que més preocupen en els barris i que, per l'altre, amb aquest ajust s'atén una demanda veïnal plantejada en diferents Juntes de Districte.  
  
"_Volem una policia més eficient, capaç d'estar on i quan més es necessita_", ha declarat la regidora, i per a això "_hem augmentat el personal adscrit a la Unitat de Proximitat, assignant noves funcions per a cobrir millor els problemes que es presenten en els torns de vesprada-nit_". Aquests canvis garanteixen una major presència policial en determinats moments i desenvoluparan part de la seua activitat en parcs infantils o espais amb gran afluència de persones.  
  
Respecte a la Unitat de Proximitat, Espasa ha explicat que hi haurà agents en horari de 5 de la vesprada a la 1 de la matinada per a centrar-se en problemes relacionats amb la convivència, i que la reestructuració de la unitat de trànsit, implica la cobertura de tres torns: matí, vesprada i nit. "_Aquests canvis ens permetran tindre policia en els moments en els quals la ciutadania ho necessita i la reclama_" i afegia que "la unitat de trànsit donarà servei a la nit millorant l'atenció i la presència en els esdeveniments que es realitzen en aquestes franges horàries".  
A més ha incidit en el fet que "_la reestructuració ve també motivada per la nova jornada laboral que ha sigut aprovada per tots els sindicats. Un acord que contempla distribuir als efectius d'un mode distint i més efectiu_".  
  
Segons les dades del mateix departament, el 29% de les actuacions estan relacionades amb la Policia Administrativa, mentre un 19% té relació amb Policia Assistencial i Humanitaria, el que suposa quasi la meitat de les intervencions que són cobertes per la policia de proximitat en moltes ocasions, raó per la qual aquest reforç redundarà en una millor prestació del servei.  
  
"_El nostre objectiu és millorar la convivència i la seguretat en els nostres barris. Volem que la Policia Local continue sent un referent de proximitat i eficiència en la resposta als problemes que més afecten els ciutadans. Amb aquests ajustos, estem segurs que podrem oferir un servei encara millor als nostres veïns_", ha finalitzat Espasa.

[Twittear](https://twitter.com/share)